《鸣沙山歌》
清代·朱坤

鸣沙之山何崔嵬，壁立万古无倾颓。冲寒疾风吹不起，百夫蹙倾激荡鸣轻雷。

抛衣奋臂各成队，尻竦足撑下如坠。初闻殷殷继咚咚，馀音似与宫商配。

或言此地肺，中空乃作响。遮莫入柱穴，元气时下上。

一窍偶闭声隆隆，正如双耳被人蒙。是谁好事为此剧，嘲笑不怕恼天公。

沙本不解鸣，沙鸣人所使。游嬉值升平，感慨念厥始。

敦煌古郡几回开，鼙鼓惊天动地来。今日沙场围绣壤，依稀琴筑费人猜。

作者简介：（1713—1772）浙江秀水人，字中黄，又字正甫。乾隆三年举人。官浙江萧山教谕，山东博平知县。尝校刻《杨园遗书》。著有《馀暨丛书》、《灵泉笔记》。